
БЕОГРАДСКИ САЈАМ ЗАПОШЉАВАЊА И ПРАКСИ - 14. МАЈА
У понуди преко 1700 слободних радних места
Савет за запошљавање града Београда, односно Национална служба за запошљавање - Филијала за град Београд, Секретаријат за привреду града Београда, Привредна комора Београда и Дом омладине Београда организују Београдски сајам запошљавања и пракси, у четвртак, 14. маја, од 10 до 17 часова, у Дому омладине Београда, Македонска 22. Свечано отварање сајма је у 11 часова.
На манифестацији ће учествовати 87 послодаваца, домаће и стране компаније и предузетници који послују у Београду и широм Србије, а којима је потребно 1717 радника различитих занимања и квалификација, у области информационих технологија, економије, медицине, машинства, грађевинарства, образовања, трговине и услуга.

Посао на сајму могу потражити лекари различитих специјалности, фармацеути, ИТ стручњаци, програмери и оператери, инжењери машинства, електротехнике и грађевинарства, технолози, менаџери, комерцијалисти, правници, агенти осигурања, медицинске сестре и техничари, васпитачи, неговатељице, хранитељи, графички радници, конобари, кувари, посластичари, месари, ауто-лимари, виљушкаристи, заваривачи, бравари, столари, тапетари, продавци, радници физичко-техничког обезбеђења и други. 

У оквиру пратећих активности биће изведене презентације: јавних позива/конкурса НСЗ за 2015. годину (12-13 часова), програма БГ ПРАКСА 2015 (13-13,30 часова) и послодаваца (13,30-16 часова).

